તે વખતે આકાશવાણી થઈ. આ મહાન કર્મયોગીનું મંદિર છે. તેમાં આ મૂર્તિની પ્રાણપ્રતિષ્ઠા કર. આ મૂર્તિ લોકોને આશીર્વાદ આપશે, આશ્વાસન આપશે, શરણે આવેલાને માર્ગદર્શન આપશે. પાંડુરગ શાસ્ત્રી કહે છે કે આ મૂર્તિ ઉપદેશાત્મક છે. જગન્નાથજીના મંદિરમાં દર્શન કરવા ઊભા રહો ત્યારે તે સમજાશે કે ભગવાન અહંકારથી આવતા નથી, સત્તાથી આવતા નથી, પણ કર્મથી, કર્મના સમર્પણથી આવે છે. તમે એવો કર્મયોગ કરશો તો ભગવાન વગર બોલાવ્યે આવશે. બીજા લોકો અને તમારામાં જ રહેલો સંશયાત્મક એ કર્મયોગમાંથી ચલાવવા પ્રયત્નો કરશે, તમારો વિશ્વાસ ડગાવવા પ્રયાસ કરાવશે, પરંતુ તમે મક્કમપણે એ કર્મયોગને વળગી રહેજો. જે માણસ આમ કરશે તેના હાથમાં જ મુક્તિ છે. તમે આ મંદિર અને પાવન મૂર્તિનાં દર્શન કરો ત્યારે તે બન્ને પાછળ ઊભા રહેલા ઇન્દ્રદ્યુમ્નને ભૂલશો નહિ. જે કર્તૃત્વ અને પ્રેમને કારણે ભગવાન કાષ્ઠ થઈને તેમની પાસે આવ્યા તે ભુલાય જ કેમ? ઇન્દ્રદ્યુમ્નનું ચરિત્ર ખરેખર મહાન કર્મયોગીનું ચરિત્ર છે.